**סיפורי גבורה**

**הרב שחר בוצחק, אופקים**

‏

בבוקר השבעה באוקטובר התעורר הרב שחר בוצחק לקול האזעקה, ונכנס לממ"ד יחד עם אשתו, ששת ילדיהם ועוד שני אורחים מ"קו לחיים" שהתארחו בבית בחג. כעבור כמה דקות, כשהירי לא פסק, פתח את הטלפון, וראה שרבש"ץ היישוב מבטחים מבקש סיוע מול מחבלים שפרצו למושב. הרב בוצחק, רב הגרעין התורני באופקים, החליט לצאת ולעזור במבטחים אבל רגעים לפני שיצא כבר שמע צרורות של ירי קלצ'ניקוב מחוץ לבית.

"לקח לי דקה־שתיים להבין מה הולך פה", סיפר לעיתון ב"שבע". "לקחתי את האקדח וכובע זיהוי ויצאתי החוצה בניסיון לעצור את המחבלים". בחוץ חבר לשני תושבים שזינקו גם הם להילחם, החייל נהוראי סעיד ואיש כוחות הביטחון. מהר מאוד נתקלו השלושה בחוליית מחבלים והחל קרב יריות ברחוב.

הרב נפצע ברגלו. נהוראי נפצע ונהרג.

על אף פציעתו, המשיך הרב להילחם. תוך כדי קרב הוא לקח את מכשיר הטלפון הנייד והודיע בקור רוח לחברי קהילתו באופקים: חברים, יש חדירת מחבלים, עליכם להסתגר בבתים. "השיחה השנייה הייתה לרבש"ץ ממבטחים, להודיע לו שהמחבלים באופקים ולא אוכל לסייע לו. לצערי הרבש"ץ נהרג אחרי שעה בקרב קשה עם מחבלים. השיחה השלישית הייתה לאשתי לעדכן על הפציעה ולהרגיע".

תחת אש, חילץ אותו השוטר איתמר אילוז לבית שכנים סמוך ושם הצליחו השכנים, בסיוע חבר חובש מ"איחוד הצלה" שהגיע תחת אש לסייע, לשים לו חוסם עורקים ולפנותו לבית החולים סורוקה בבאר שבע. בימים אלו הרב שחר משתקם מהפציעה הקשה. ביום העצמאות תשפ"ד הדליק משואה, בשם האזרחים ואנשי כוחות הביטחון הגיבורים של שדרות ולזכרם של 52 הנופלים בני העיר שנפלו בקרבות.

**לינקים לסרטונים רלוונטיים ומידע נוסף**

[**ראיון עם הרב בוצחק בעיתון "בשבע"**](https://www.inn.co.il/news/638862)

[**ראיון לאחר שנבחר להשיא משואה, 14**](https://www.youtube.com/watch?v=zTySa4mbN0k)

[**עדות מהקרב, 710**](https://www.edut710.org/testimonies/shahar-butzhak-ofkim)

[**סיפור הקרב, דקה אחר דקה, כאן**](https://www.710360.kan.org.il/ofakim/rabbi-butzhak/)